b'\n_START_ARTICLE_\nEl\xc3\xa4inten k\xc3\xa4ytt\xc3\xb6 sodassa\n_START_PARAGRAPH_\nEl\xc3\xa4inten k\xc3\xa4ytt\xc3\xb6 sodassa vartiokoirista sek\xc3\xa4 kuorma- ja vetojuhdista ja jatkuu nykyisiin pommi- ja miinakoiriin asti.\n_START_SECTION_\nHevoset\n_START_PARAGRAPH_\nHevonen on t\xc3\xa4rkein ihmisen sodissa k\xc3\xa4ytt\xc3\xa4mist\xc3\xa4 el\xc3\xa4imist\xc3\xa4. Hevosia k\xc3\xa4ytettiin vet\xc3\xa4m\xc3\xa4\xc3\xa4n sotavaunuja jo noin vuonna 2000 eaa._NEWLINE_1600-luvulla hakkapeliittojen aikaan ratsuv\xc3\xa4ki oli armeijan eliittijoukko. Miekkaa heiluttavan sotilaan kantaminen ei ole suinkaan ollut hevosten ainoa teht\xc3\xa4v\xc3\xa4 sodassa; varusteiden ja tykkien raahaaminen tiett\xc3\xb6mien taipaleiden p\xc3\xa4\xc3\xa4h\xc3\xa4n on ollut t\xc3\xa4rke\xc3\xa4\xc3\xa4 viel\xc3\xa4 tuliaseiden tultua k\xc3\xa4ytt\xc3\xb6\xc3\xb6n._NEWLINE_Talvisodan alussa Suomen kentt\xc3\xa4armeijan palveluksessa oli yhteens\xc3\xa4 yli 64\xc2\xa0000 hevosta. Sodan kuluessa otettiin palvelukseen 12\xc2\xa0000 hevosta lis\xc3\xa4\xc3\xa4. Talvisodan suoranaisissa taisteluissa kuoli 4\xc2\xa0000 hevosta ja saman verran sotahevosia menehtyi muuten sodan aikana._NEWLINE_Saksan hy\xc3\xb6kk\xc3\xa4yksess\xc3\xa4 Neuvostoliittoon vuonna 1941 mukana hy\xc3\xb6kk\xc3\xa4ysjoukoissa oli 625\xc2\xa0000 hevosta. Vuonna 1939 saksalaiseen jalkav\xc3\xa4kidivisioonaan kuului 4\xc2\xa0000\xe2\x80\x936\xc2\xa0000 hevosta. Niit\xc3\xa4 k\xc3\xa4ytettiin kaikissa joukoissa, my\xc3\xb6s panssaridivisioonissa._NEWLINE_Suomen Puolustusvoimat luopui hevosista vuonna 1994.\n_START_SECTION_\nMuut kantoel\xc3\xa4imet\n_START_PARAGRAPH_\nKantoel\xc3\xa4imin\xc3\xa4 sodissa on k\xc3\xa4ytetty my\xc3\xb6s poroja, kameleita, biisoneita, jopa h\xc3\xa4rki\xc3\xa4 ja jakkeja. Sotavaunujen vet\xc3\xa4miseen k\xc3\xa4ytettiin ennen hevosta villiaaseja, h\xc3\xa4rki\xc3\xa4 ja puoliaaseja. Kameleja on k\xc3\xa4ytetty hevosten tavoin ratsuv\xc3\xa4ess\xc3\xa4 erityisesti aavikoilla._NEWLINE_Ranskan muukalaislegioona erikoistui Algerian aikoinaan kameliratsuv\xc3\xa4en k\xc3\xa4ytt\xc3\xb6\xc3\xb6n. Se olikin erinomaista maan vaihtelevissa er\xc3\xa4maaoloissa._NEWLINE_Muulit ovat aina olleet suosittuja kantoel\xc3\xa4imi\xc3\xa4. Yhdysvaltain 5. armeija k\xc3\xa4ytti Italiassa Apenniineilla yli 4\xc2\xa0000 muulia toisen maailmansodan viimeisen talven aikana. Muuleilta katkaistiin yleens\xc3\xa4 \xc3\xa4\xc3\xa4nij\xc3\xa4nteet, jotta ne eiv\xc3\xa4t paljastaisi joukkoja.\n_START_SECTION_\nKyyhkyset\n_START_PARAGRAPH_\nKirjekyyhkyj\xc3\xa4 on k\xc3\xa4ytetty tuomaan t\xc3\xa4rkeit\xc3\xa4 viestej\xc3\xa4 rintamalta p\xc3\xa4\xc3\xa4majaan. Kyyhkyn jalkaan voidaan my\xc3\xb6s kiinnitt\xc3\xa4\xc3\xa4 huomaamattomia vakoilulaitteita.\n_START_SECTION_\nMeriel\xc3\xa4imet\n_START_PARAGRAPH_\nYhdysvaltain laivasto k\xc3\xa4ytt\xc3\xa4\xc3\xa4 pullokuonodelfiinej\xc3\xa4 ja kalifornianmerileijonia ohjelmissaan. El\xc3\xa4imi\xc3\xa4 k\xc3\xa4ytet\xc3\xa4\xc3\xa4n muun muassa etsim\xc3\xa4\xc3\xa4n merimiinoja ja paljastamaan vihollisen sukeltajia.\n_START_SECTION_\nMuuta\n_START_PARAGRAPH_\nMurka-kissasta tuli Neuvostoliiton sankari palveluksistaan Stalingradin taistelun aikana rottien torjunnassa._NEWLINE_Britanniassa on mitali, PDSA Dickin Medal, sodissa kunnostautuneille el\xc3\xa4imille. Sen sai 1943\xe2\x80\x931949 32 kirjekyyhky\xc3\xa4, 18 koiraa ja yksi kissa, HMS Amethystin laivakissa Simon. Vuonna 2000 j\xc3\xa4rjestyksess\xc3\xa4\xc3\xa4n 55. mitali my\xc3\xb6nnettiin viel\xc3\xa4 newfoundlandinkoira Ganderille Lye Munin taistelusta 1941.'